
# NÁVH

# KOMUNITNÝ PLÁN

**SOCIÁLNYCH SLUŽIEB**

**OBCE KRÁĽOVÁ NAD VÁHOM**



## Úvod

Vývojspoločnosti zavádza do praxe nové pojmy, nové technológie, nové prístupy. Celá spoločnosť prechádza vývojovým procesom, ktorý si vyžaduje pulz doby. V tejto súvislosti sa do praxe zavádza aj pojem „komunitné plánovanie“, hoci jeho obsah rozhodne nie je novinkou.

Zmyslom komunitného plánovania najmä v obciach je aktivizácia obyvateľstva a skvalitnenie poskytovania sociálnych služieb spoločným, koordinovaným postupom. Výsledkom komunitného plánovania by mala byť odpoveď na otázky typu:

* Aké sociálne služby treba vytvoriť?
* Aké sociálne skupiny potrebujú zvýšenú starostlivosť?
* Aké má obec ľudské, materiálne a finančné zdroje na poskytovanie sociálnych služieb?

Cieľom komunitného plánovania je najmä posilňovanie sociálnej súdržnosti všetkých obyvateľov obce, predchádzanie sociálnemu vylúčeniu a sociálnej izolácii jednotlivcov a skupín. Komunitný plán obce sa vypracúva v súlade s národnými prioritami rozvoja sociálnych služieb s ohľadom na miestne špecifiká a potreby. Stratégia rozvoja sociálnych služieb obce v predpokladanom komunitnom pláne zahŕňa v sebe aktualizáciu kompetencií podľa novej legislatívy zákona o sociálnych službách, ktorý značne rozširuje pôsobnosť obce a prioritne podporuje rozvoj:

* zvyšovania kvality poskytovaných sociálnych služieb,
* komunitných a terénnych služieb,
* sociálneho poradenstva, prevencie a krízovej intervencie,
* odborného a osobného rastu zamestnancov v sociálnych službách

Zmyslom komunitného plánovania je taktiež aktivizácia obyvateľstva a skvalitnenie poskytovania sociálnych služieb spoločným koordinovaným postupom, posilňovanie sociálnej súdržnosti všetkých obyvateľov obce a predchádzanie sociálnemu vylúčeniu a sociálnej izolácii jednotlivcov a skupín. Hlavným zámerom realizácie komunitného plánu sociálnych služieb je spokojnosť občanov s poskytovanými službami obci, zvýšenie kvality života, aktívny záujem ľudí o udržateľnosť a rozvoj komunity obce.

1. **Základné vymedzenie problematiky**

Sociálne služby sú integrálnou súčasťou verejných služieb a z hľadiska eliminácie sociálnej inklúzie zohrávajú dvojakú úlohu. Na jednej strane predstavujú zdroj pracovných miest a na druhej strane umožňujú pomoc a podporu občanom odkázaným na jednotlivé formy sociálnej pomoci. Komunita je tvorená ľuďmi, ktorí žijú na jednom mieste, kde vykonávajú každodenné aktivity, majú medzi sebou rôzne sociálne väzby a sú viazaní nielen k sebe navzájom, ale aj k miestu, kde žijú. Komunitné plánovanie zahŕňa všetko to, čo chceme realizovať, uskutočniť, vytvoriť, zmeniť, rozvíjať, nahrádzať alebo dopĺňať. V oblasti komunitných sociálnych služieb sa plánovanie týka potrieb komunity, ktoré by v sociálnom plánovaní služieb a práce pre danú komunitu nemali chýbať.

V roku 2008 pristúpilo Ministerstvo práce, sociálnych vecí a rodiny SR k zásadnej zmene pri poskytovaní sociálnych služieb v Slovenskej republike. Prijatím zákona NR SR č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, ktorý nadobudol účinnosť 1. januára 2009 sa stanovili nové postupy a formy poskytovania sociálnych služieb. V zákone o sociálnych službách sú podrobne upravené povinnosti poskytovateľa sociálnej služby. Ide napríklad o povinnosť poskytovateľa sociálnych služieb vypracovať a dodržiavať procedurálne, personálne a prevádzkové podmienky poskytovania sociálnych služieb tzv. štandardy kvality.

MPSVR SR v júni 2009 vydalo Národné priority rozvoja sociálnych služieb ako záväzný dokument, vypracovaný v súlade so zákonom slúžiaci ako nástroj štátnej politiky rozvoja sociálnych služieb a taktiež systémovým vyjadrením záujmov, úloh a podporných opatrení vlády SR v tejto oblasti. Národné priority rozvoja sociálnych služieb sú odzrkadlením reálnej situácie poskytovania sociálnych služieb v SR (najmä ich nedostupnosť, nedostatočné materiálno technické zabezpečenie, personálne podmienky poskytovania sociálnych služieb) a vychádzajú z potrieb identifikovaných v rámci SR, a zároveň z priorít Európskeho spoločenstva (dostupnosť, prístupnosť sociálnych služieb, ich finančná udržateľnosť).

Jedným z prierezových princípov národných priorít je deinštitucionalizácia sociálnych služieb a postupné znižovanie kapacity zariadení sociálnych služieb a prevádzkovanie zariadení s nízkou kapacitou (zariadenia rodinného typu) a podpora poskytovania terénnych a ambulantných sociálnych služieb a sociálnych služieb v zariadení s týždenným pobytom.

Rozvoj sociálnych služieb je jedným z predpokladov hospodárskeho a sociálneho rozvoja obce, a preto je nevyhnutné, aby obec zohľadňovala rozvoj sociálnych služieb v súlade so stanovenými národnými prioritami.

Kompetencie obcí v sociálnej oblasti sú rozsiahle a dotýkajú sa všetkých oblastí sociálneho zabezpečenia. Obec má nezastupiteľné miesto pri zabezpečovaní úloh spojených s riešením hmotnej aj sociálnej núdze občanov, sociálnej pomoci, sociálnoprávnej ochrany a sociálnej kurately a najmä v oblasti sociálnych služieb.

1. **Právny rámec poskytovania sociálnych služieb v SR**

Zákon o sociálnych službách Slovenskej republiky, ukladá obciam povinnosť vypracovávať a schvaľovať komunitný plán sociálnych služieb vo svojom územnom obvode a dodržiavať právny rámec vychádzajúci z platnej legislatívy.

**Sociálnu problematiku rieši legislatíva SR:**

* zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní /živnostenský zákon/ v znení neskorších predpisov;
* výnos MPSVaR SR z 8.12.2010 č.544/2010 o poskytovaní dotácií v pôsobnosti MPSVaR Slovenskej republiky;
* zákon 305/2005 Z. z. o sociálno-právnej ochrane detí a sociálnej kuratele;
* zákon č. 36/2005 Z. z. o rodine v znení neskorších predpisov, doplnený zákonom č. 175/2015 Z. z.
* zákon č. 600/2003 Z. z. o prídavku na dieťa v znení neskorších predpisov,
* zákon č. 417/2013 Z. z. o pomoci v hmotnej núdzi v znení neskorších predpisov.

**Sociálna oblasť súvisí s dokumentmi vyššej úrovne a to:**

* Národný strategický referenčný rámec – základný strategický dokument SR, na základe ktorého Slovenská republika môže využívať zdroje z fondov EÚ v programovom období 2007 – 2013 a Partnerská zmluva 2014 - 2020
* Programové vyhlásenie vlády 2016 – 2020
* Revidovaný národný akčný plán - Dekády začleňovania rómskej populácie
* Stratégia rozvoja sociálnych služieb Nitrianskeho samosprávneho kraja
* Národné priority rozvoja sociálnych služieb na roky 2015 – 2020
* Národný akčný plán prechodu z inštitucionálnej na komunitnú starostlivosť v systéme sociálnych služieb

**Miestna legislatíva**

* všeobecné záväzné nariadenia obce, ktoré sa týkajú sociálnej problematiky;
* zásady poskytovania finančnej pomoci.

Zákon o sociálnych službách rozdeľuje sociálne služby do 5 skupín v závislosti od povahy nepriaznivej sociálnej situácie alebo od cieľovej skupiny, ktorej sú určené:

1. sociálne služby na zabezpečenie nevyhnutných podmienok na uspokojovanie základných životných potrieb (nocľaháreň, útulok, domov na pol ceste, nízko prahové denné centrum, zariadenie núdzového bývania),
2. sociálne služby na podporu rodiny s deťmi (pomoc pri osobnej starostlivosti o dieťa a podpora zosúlaďovania rodinného života, zariadenie dočasnej starostlivosti o deti, nízkoprahové denné centrum pre deti a rodinu),
3. sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku (zariadenie podporovaného bývania, zariadenie pre seniorov, zariadenie opatrovateľskej služby, rehabilitačné stredisko, domov sociálnych služieb, špecializované zariadenie, denný stacionár, opatrovateľská služba, prepravná služba, sprievodcovská a predčitateľská služba, tlmočnícka služba, sprostredkovanie osobnej asistencie, požičiavanie pomôcok),
4. sociálne služby s použitím telekomunikačných technológií (monitorovanie a signalizácia potreby pomoci, krízová pomoc poskytovaná prostredníctvom telekomunikačných technológií),
5. podporné služby (odľahčovacia služba, pomoc pri zabezpečení opatrovníckych práv a povinností, denné centrum, integračné centrum, jedáleň, práčovňa, stredisko osobnej hygieny).

Štát priamo v § 83, odsek 2 zákona 448/2008 Z. z. o sociálnych službách ukladá obci vypracovanie a schválenie komunitného plánu sociálnych služieb na základe národných priorít rozvoja sociálnych služieb, v ktorom zohľadní miestne špecifiká a potreby fyzických osôb v oblasti sociálnych služieb poskytovaných na území obce a určí personálne, finančné, prevádzkové a organizačné podmienky na ich zabezpečenie.

**Základná terminológia**

*Prijímateľ sociálnej služby* – je fyzická osoba, ktorá využíva sociálne služby, nakoľko sa ocitla v nepriaznivej sociálnej situácií.

*Poskytovateľ sociálnej služby* – je subjekt poskytujúci sociálne služby za podmienok stanovených zákonom alebo prostredníctvom právnickej osoby, ktorú zriadila na tento účel:

1. verejný poskytovateľ – obec, vyšší územný celok
2. neverejný poskytovateľ – neziskové organizácie, občianske združenia,...

*Objednávateľ sociálnej služby*

Osoba, ktorá zabezpečuje poskytovanie sociálnych služieb

Obec a vyšší územný celok - subjekt, kompetencií ktorého je sociálna služba

*Sociálna služba* je súbor odbornej, obslužnej alebo ďalšej činnosti, zamerané na:

* prevenciu vzniku nepriaznivej sociálnej situácie, riešenie alebo zmiernenie nepriaznivej sociálnej situácie fyzickej osoby, rodiny alebo komunity,
* zachovanie, obnovu alebo rozvoj schopnosti fyzickej osoby viesť samostatný život a podpora jej začlenenia do spoločnosti
* zabezpečenie nevyhnutných podmienok na uspokojovanie základných životných potrieb fyzickej osoby,
* riešenie krízovej sociálnej situácie
* prevenciu sociálneho vylúčenia

*Komunita* je skupina osôb, ktorá žije v určitom zoskupení určenom najmä ulicou v obci alebo v časti a ktorú spájajú spoločné záujmy, hodnoty a ciele.

*Komunitný rozvoj* - obec utvára podmienky na podporu komunitného rozvoja v oblasti poskytovania sociálnych služieb, na komunitnú prácu a komunitnú rehabilitáciu za účelom predchádzania vzniku alebo predchádzania zhoršenia nepriaznivých sociálnych situácií a riešenia miestnych sociálnych problémov.

*Komunitná práca* v oblasti poskytovania sociálnych služieb je podpora aktivít členov miestnej komunity k svojpomocnému riešeniu sociálnych problémov v rámci miestneho spoločenstva, hlavne rozvojom sociálnych služieb.

*Komunitná rehabilitácia* v oblasti poskytovania sociálnych služieb je koordinácia činnosti subjektov – rodina, obec, vzdelávacie inštitúcie, poskytovatelia sociálnych služieb, poskytovatelia služieb zamestnanosti a poskytovatelia zdravotnej starostlivosti. Cieľom komunitnej rehabilitácie je obnova alebo rozvoj fyzických schopností, mentálnych schopností a pracovných schopností fyzickej osoby v nepriaznivej sociálnej situácií a podpora jej začlenenia do spoločnosti.Za účelom vykonávania komunitnej rehabilitácie sa môžu zriaďovať komunitné centrá.

*Sociálne bývanie* – úlohou štátu v rámci sociálnej politiky je vytvárať legislatívne a ekonomické podmienky pre dostupnosť bývania aj domácnostiam s nízkymi príjmami a pre sociálne ohrozené skupiny obyvateľstva. Keďže časť obyvateľstva nedisponuje dostatočnými finančnými prostriedkami na kúpu bytu, ani takou výškou príjmu, ktorá by mu umožnila splácať hypotekárny úver, sú tieto domácnosti odkázané na pomoc verejného sektora.

Výstavbu nájomných bytov pre verejný nájomný sektor majú naďalej zabezpečovať hlavne obce. Je však potrebné vytvárať podmienky, aby sa do tejto výstavby mohli v širšej miere zapojiť aj neziskové organizácie a iné subjekty.

Sociálna politika v oblasti bývania definuje špeciálne formy bývania určené pre nasledovné kategórie:

1. občania, ktorí sa dostávajú do pozície skupín ohrozených sociálnym vylúčením, napr.:
   * občania, ktorí v dôsledku nízkej úrovne vzdelania a kvalifikácie vykonávajú iba príležitostné pomocné práce, prípadne sú bez práce,
   * ľudia s fyzickým alebo mentálnym postihnutím,
   * mládež po ukončení ústavnej alebo ochrannej výchovy,
   * starí ľudia, osamelí rodičia s deťmi a mnohodetné rodiny,
   * občania marginalizovanej rómskej komunity.
2. marginalizované skupiny obyvateľstva, v najvyššej miere Rómovia, ktoré sa vyznačujú úplným sociálnym vylúčením napríklad v dôsledku straty bydliska, dlhodobej nezamestnanosti, závislosti od drog, nedostatočnej sociálnej prispôsobivosti

Pre bývanie týchto skupín obyvateľstva treba vytvárať podmienky, najme v sociálnom bývaní zodpovedajúceho štandardu, alebo v prípade niektorých špecifikovaných sociálne ohrozených, či vylúčených skupín v rôznych zariadeniach sociálnych služieb, v ktorých je poskytovaná osobitná sociálna, zdravotná starostlivosť a sú zabezpečené aj iné služby v závislosti od druhu a účelu zariadenia.

Do kategórie sociálneho bývania možno zahrnúť:

* nájomné byty vo verejnom nájomnom bytovom sektore vrátane malometrážnych bytov určených ako prvé bývanie pre mladé rodiny s tým, že nárok na takéto bývanie budú mať len domácnosti do stanovenej výšky príjmov,
* byty a iné formy bývania pre domácnosti s nízkymi príjmami a skupiny so špecifickými potrebami, ako napríklad byty pre občanov v sociálnej núdzi, s ťažkým zdravotným postihnutím, osamelých rodičov starajúcich sa o maloleté deti, mnohodetné rodiny, občanov po ukončení ústavnej alebo ochrannej výchovy, občanov s problémami sociálneho začlenenia a občanov bez prístrešia,
* byty nižšieho štandardu pre neplatičov nájomného a pre marginalizované skupiny obyvateľstva,
* byty pre bývanie starších ľudí, pričom sa bude vychádzať z majetkových pomerov budúcich užívateľov.

Pre veľmi úzko špecifikované sociálne ohrozené, či vylúčené skupiny obyvateľstva je bytová otázka zabezpečená vo forme zariadení sociálnych služieb. Medzi tieto zariadenia je možné zaradiť detské domovy, zariadenia pre seniorov, domovy sociálnych služieb, útulky atď.

Zariadenia sociálnych služieb však neslúžia na zabezpečovanie bývania, ich prioritou je poskytovanie sociálnych služieb.

*Hmotná núdza* je stav, keď príjem občana a fyzických osôb, ktoré sa s občanom spoločne posudzujú, nedosahuje životné minimum, a občan a fyzické osoby, ktoré sa s ním posudzujú, si príjem nemôžu zabezpečiť, alebo zvýšiť vlastným pričinením.

*Sociálna núdza* je stav, keď si občan nemôže sám zabezpečiť starostlivosť o svoju osobu, o svoju domácnosť, ochranu a uplatňovanie práv a právom chránených záujmov, alebo kontakt so spoločenským prostredím najmä vzhľadom na vek, nepriaznivý zdravotný stav, stratu zamestnania.

*Životné minimum* je spoločensky uznaná minimálna hranica príjmov fyzickej osoby, pod ktorou nastáva stav jej hmotnej núdze.

*Osobitný príjemca* je obec, alebo ak je to odôvodnené, iná právnická osoba, alebo fyzická osoba. Osobitného príjemcu určuje rozhodnutím ÚPSVaR. Ak osobitný príjemca zabezpečuje dávku a príspevky vo vecnej forme, je povinný ich poskytovať za cenu obvyklú a na mieste dostupnom občanovi v hmotnej núdzi. ÚPSVaR určí osobitného príjemcu, ak sa doterajšou výplatou dávky a príspevkov nedosiahol účel. ÚPSVaR určí osobitného príjemcu po jeho predchádzajúcom súhlase. ÚPSVaR uvoľní osobitného príjemcu, ak pominuli dôvody na jeho určenie.

Obec je osobitným príjemcom dávky a príspevkov na základe rozhodnutia ÚPSVaR aj vtedy, ak súhlasí, že bude vykonávať funkciu osobitného príjemcu voči všetkým občanom vo svojom územnom obvode, ktorým úrad priznal dávku a príspevky právoplatným rozhodnutím. Na takýto výkon osobitného príjemcu úrad s obcou uzatvorí dohodu. Osobitný príjemca zabezpečuje dávku a príspevky v peňažnej forme, alebo vo vecnej forme, a je povinný ich použiť len na prospech občana v hmotnej núdzi a fyzických osôb, ktoré sa s občanom v hmotnej núdzi spoločne posudzujú. ÚPSVaR dohliada, ako ním určený osobitný príjemca plní svoje povinnosti.

*Sociálne dávky*– minulosti bola hodnota sociálnej dávky často krát vyššia ako minimálna mzda, či iný príjem. V novom systéme dávky v hmotnej núdzi a príspevky k dávke motivujú občana zmeniť jeho sociálnu a životnú situáciu. Hlavným cieľom týchto zmien je, aby si ľudia vlastným pričinením, aktivitou, či majetkom pomohli, a neboli závislí od sociálnych príjmov. Pomoc v hmotnej núdzi upravuje zákon č. 417/2013 Z. z. o pomoc v hmotnej núdzi a zákon o zmene a doplnení niektorých zákonov v znení zákona č. 81/2017 Z. z. účinnosťou od 1. 1. 2018.

*Hmotná núdza* je stav, keď príjem občana a osôb, ktoré sa s ním spoločne posudzujú, nedosahuje životné minimum a občan tieto osoby, si príjem nemôžu zabezpečiť alebo zvýšiť vlastným pričinením.

*Jednorazovú dávku v hmotnej núdzi* možno poskytnúť občanovi v hmotnej núdzi a fyzickým osobám, ktoré s ním spoločne posudzujú, ktorým sa vypláca dávka a príspevky najmä na:

* + úhradu mimoriadnych výdavkov na nevyhnutné ošatenie
  + základné vybavenie domácnosti
  + zakúpenie školských potrieb pre nezaopatrené dieťa
  + na mimoriadne liečebné náklady

túto dávku možno poskytnúť do výšky preukázaných skutočných nákladov, najviac však do výšky trojnásobku životného minima. V súčasnosti dávku vypláca samospráva.

Deti poberateľov dávky v hmotnej núdzi majú nárok na dotáciu na stravu. Dotáciu na stravu môžu čerpať žiaci základných škôl a deti v materských školách.

**Pôsobnosť obce v zmysle § 80 zákona 448/2008 Z. z.**

Obec:

1. vypracúva, schvaľuje Komunitný plán sociálnych služieb vo svojom územnom obvode
2. utvára podmienky na podporu komunitného rozvoja
3. je správnym orgánom v konaniach o:

* odkázanosti na sociálnu službu:
  + 1. v zariadení pre seniorov
    2. v zariadení opatrovateľskej služby
    3. v dennom stacionári
    4. v odkázanosti na opatrovateľskú službu
    5. v odkázanosti na prepravnú službu
    6. a ďalšie

1. vyhotovuje posudok o odkázanosti na sociálnu službu
2. poskytuje alebo zabezpečuje poskytovanie:

* sociálnej služby na zabezpečenie nevyhnutných podmienok na uspokojenie základných životných potrieb v nocľahárni, v nízko prahovom dennom centre
* sociálnej služby v nízko prahovom dennom centre pre deti a rodinu, v zariadení pre seniorov, v zariadení opatrovateľskej služby a v dennom stacionári
* opatrovateľskej služby
* prepravnej služby
* odľahčovacej služby

1. poskytuje základné sociálne poradenstvo
2. môže poskytovať alebo zabezpečovať poskytovanie aj iných druhov sociálnej služby podľa § 12
3. uzatvára zmluvu:

* poskytovaní sociálnej služby
* o poskytnutí finančného príspevku pri odkázanosti fyzickej osoby na pomoc inej fyzickej osoby pri úkonoch sebaobsluhy a finančný príspevok na prevádzku sociálnej služby neverejnému poskytovateľovi sociálnej služby
* o uhradení ekonomicky oprávnených nákladov podľa § 71 ods. 6 s inou obcou alebo iným poskytovateľom sociálnej služby, ktorého zriadila iná obec, alebo vyšší územný celok a ďalšie

V ustanoveniach § 82 a 83 upravuje zákon o sociálnych službách úlohy obce v komunitnom rozvoji a komunitnom plánovaní.

* *Komunitný rozvoj, komunitná práca a komunitná rehabilitácia*

1. Obec za účelom predchádzania vzniku alebo predchádzania zhoršenia nepriaznivých sociálnych situáciách a riešenia miestnych problémov utvára podmienky na podporu komunitného rozvoja v oblasti poskytovania sociálnych služieb podľa tohto zákona, a na komunitnú prácu a komunitnú rehabilitáciu.
2. Komunitná práca je podpora aktivít členov miestnej komunity k svojpomocnému riešeniu problémov v rámci miestneho spoločenstva, najmä rozvojom sociálnych služieb.
3. Komunitná rehabilitácia je koordinácia činnosti subjektov, ktorými sú najmä rodina, obec, vzdelávacie inštitúcie, poskytovatelia sociálnych služieb, zdravotnej starostlivosti.

Cieľom komunitnej rehabilitácie je obnova alebo rozvoj fyzických schopností, mentálnych schopností a pracovných schopností fyzickej osoby v nepriaznivej sociálnej situácií a podpora jej začlenenia do spoločnosti. Za účelom vykonávania komunitnej rehabilitácie sa môžu zriaďovať komunitné centrá.

* *Komunitný plán sociálnych služieb a koncepcia rozvoja sociálnych služieb*

1. Obec vypracúva komunitný plán sociálnych služieb na základe národných priorít rozvoja sociálnych služieb, v ktorom zohľadňuje miestne špecifiká potreby fyzických osôb v oblasti sociálnych služieb poskytovaných v jej územnom obvode.
2. Komunitný plán sociálnych služieb obsahuje najmä:

* analýzu stavu poskytovaných sociálnych služieb v územnom obvode obce
* analýzu požiadaviek prijímateľov sociálnej služby
* analýzu sociologických údajov a demografických údajov v územnom obvode obce
* určenie cieľov a priorít rozvoja sociálnych služieb
* časový plán realizácie komunitného plánu sociálnych služieb
* spôsob vyhodnocovania plnenia komunitného plánu sociálnych služieb

Cieľom komunitného plánovania sociálnych služieb je:

* posilňovať sociálnu súdržnosť všetkých obyvateľov obce
* predísť sociálnemu vylúčeniu a sociálnej izolácii ohrozených jednotlivcov a skupín opäť vtiahnuť do života komunity tých, ktorí stoja na jej okraji

1. **Analýza sociologických a demografických údajov**

Základnou úlohou obce pri výkone samosprávy je starostlivosť o všestranný rozvoj svojho územia a o potreby jeho obyvateľov. Základným riadiacim dokumentom, ktorý usmerňuje všetky plánované rozvojové aktivity obce je Program hospodárskeho a sociálneho rozvoja obce (PHSR).

PHSR Obce Kráľová nad Váhom deklaruje rozšírenú víziu obce, je rozvojovým dokumentom, ktorého cieľom je dosiahnutie trvalo udržateľného hospodárskeho a sociálneho rozvoja obce s dôrazom na využitie miestnych zdrojov, pri súčasnom rešpektovaní limít a zachovaní rovnováhy v jednotlivých zložkách života a životného prostredia. Úspešná implementácia PHSR môže v Obci Kráľová nad Váhom napomôcť k zlepšeniu vybavenosti obce základnou infraštruktúrou, povzbudeniu podnikateľskej aktivity, rozvoju vidieckej turistiky, efektívnemu zvýšeniu využitia miestnych daností, aktivizácii miestneho obyvateľstva, oživeniu kultúrneho, športového a spoločenského života v obci, zlepšeniu sociálnej klímy a životného prostredia. Následne na to môže realizácia opatrení stanovených PHSR generovať príjmy, a tým zvýšiť celkovú životnú úroveň obyvateľstva a zároveň postaviť pevné základy zodpovednej miestnej samosprávnosti.

Obec pri vykonávaní vlastnej politiky rozvoja územia a sociálnych služieb sa musí orientovať na svojich obyvateľov, na zisťovanie a uspokojovanie ich potrieb. V takýchto intenciách zisťovania a uspokojovania sociálnych potrieb obyvateľov Obce Kráľová nad Váhom bolo postupované pri tvorbe tohto komunitného plánu spracovaním sociálno-demografickej analýzy.

*Sociálna analýza* je súhrn faktorov v oblasti sociálnej, technologickej, ekonomickej a politickej. Ide o problémy a zámery na celoštátnej či nadnárodnej úrovni, ktoré majú vplyv na miestny rozvoj sociálnych služieb. Jednotlivé faktory sa vzájomne ovplyvňujú a nemožno ich posudzovať oddelene.

*Technologické faktory* ovplyvnia tempo inovácií v technológiách, najmä informačných, podstatne zvyšujú produktivitu i kvalitu výroby. Z technologického hľadiska došlo k výraznému zlepšeniu kvality zariadení a objektov pre sociálne účely, stým však súvisí aj nárast financií potrebných na ich získanie, prevádzku a údržbu. Postupná informatizácia spoločnosti spôsobuje, že informácie z akejkoľvek oblasti sú šírené a dostupné rôznym spôsobom. V súčasnosti je možné poskytovať sociálne služby s využitím telekomunikačných technológií.

*Sociologické faktory* majú najväčší vplyv na vývoj spoločnosti a to:

* demografické zmeny – znižovanie celkového počtu obyvateľov, znižovanie počtu detí a zvyšovanie počtu seniorov
* zmeny v životnom štýle – rýchle životné tempo, viac stresu a menej pohybových aktivít, konzumný spôsob života, nárast kriminality a drogových závislostí, zhoršujúci sa zdravotný a fyzický stav populácie, vplyv techniky a médií,
* oslabovanie tradičných ľudských hodnôt – zhoršovanie medziľudských vzťahov a komunikácie, peniaze ako meradlo hodnôt, kríza rodiny, zvyšovanie počtu rozvodov a deti narodených mimo manželstva.

*Ekonomické faktory,* ktoré svojimi zmenami za posledných dvadsať rokov ovplyvnili vývoj celej spoločnosti. V oblasti služieb vo verejnom záujme došlo k zmenám systému v oblasti organizácie, riadenia aj financovania. Od 1.júla 2002, kedy sa začala decentralizácia verejnej správy, prešli sociálne zariadenia a služby do pôsobnosti samospráv. Zariadenia získali viac kompetencií, v súčasnosti majú možnosť uchádzať sa o finančné prostriedky z fondov EÚ.

*Politické faktory* určuje parlament a vláda zákonmi a programovými vyhláseniami alebo rozhodnutím vstúpiť do EÚ a NATO, zavedenie eura na Slovensku. Programovým vyhlásením z augusta 2006 Vláda SR sa zaviazala poskytovať pre obyvateľov taký sociálny program, ktorý bude garantovať udržanie a rozvoj ľudských, hospodárskych, sociálnych a kultúrnych práv smerujúcich k dôstojnej životnej úrovni každého človeka. Systém sociálnej politiky bude nastavený tak, aby bol sociálne spravodlivý, transparentný, trvalo finančne udržateľný a aby zabezpečil rovnosť príležitosti. K prioritám vlády v sociálnej oblasti patrí politika zamestnanosti, pracovné vzťahy a sociálny dialóg, sociálne zabezpečenie, podpora rodiny, podpora rodovej rovnosti a efektívnosti inštitúcií.

V snahe zabezpečiť kontinuitu, efektivitu poskytovaných sociálnych služieb, a súčasne v snahe podporiť zotrvanie ľudí odkázaných na pomoc čo najdlhšie v ich prirodzenom rodinnom prostredí. V súčasnosti prebieha proces deinšitucionalizácie sociálnych služieb na Slovensku. Vláda SR schválila dňa 30. 11. 2011 Stratégiu deinštitucionalizácie systému sociálnych služieb a náhradnej starostlivosti (ďalej len „Stratégia DI“). Slovenská republika sa týmto dokumentom hlási k celosvetovému trendu systematického odstraňovania dôsledkov dlhodobo uplatňovaného, ale už historicky prekonaného modelu inštitucionálnej izolácie, segregácie ľudí vyžadujúcich dlhodobú pomoc a starostlivosť v špecializovaných zariadeniach, menovite detí v náhradnej starostlivosti, ľudí so zdravotným postihnutím, seniorov, a jeho nahradenie alternatívnym modelom služieb a opatrení, svojím charakterom čo najviac podobným podmienkam bežného života.



Základným zámerom deinštitucionalizácie v Slovenskej republike je vytvorenie a zabezpečenie podmienok pre nezávislý a slobodný život všetkých občanov, odkázaných na pomoc spoločnosti, v prirodzenom sociálnom prostredí komunity, prostredníctvom komplexu kvalitných alternatívnych služieb vo verejnom záujme. Dňa 14. 12. 2012 bol schválený Národný akčný plán prechodu z inštitucionálnej na komunitnú starostlivosť v systéme sociálnych služieb. Vypracovanie Národného akčného plánu DI je jednou zo základných úloh Stratégie DI. Národný akčný plán DI predstavuje základný plánovací dokument Stratégie DI v oblasti prechodu z inštitucionálnej na komunitnú starostlivosť v systéme sociálnych služieb v Slovenskej republike.

**Poloha obce:**

Obec Kráľová nad Váhom sa nachádza v juhozápadnej časti Slovenskej republiky. Z hľadiska územnosprávneho členenia patrí do Nitrianskeho kraja, okresu Šaľa a je členom Euroregiónu „Váh - Dunaj - Ipeľ“. Hranice katastrálneho územia obce susedia s katastrami obcí Diakovce, Topoľnica, Kajal, Váhovce, Šoporňa, Dlhá nad Váhom a s mestom Šaľa. Obec leží v Podunajskej nížine na pravom poriečnom vale Váhu. Celková výmera územia obce je 932 ha. Intravilán obce leží v nadmorskej výške od 117 m n. m. – do 121 m n. m., stred obce vo výške 121 m n. m.. Má nivné a lužné pôdy. Odlesnený chotár je rovina s valmi medzi starými ramenami Váhu. Chotár obce sa využíva na poľnohospodárske a taktiež na turistické a rekreačné účely. Severnej časti katastra bolo postavené Vodné dielo na rieke Váh – Vodná nádrž Kráľová.

Poloha a nížinný charakter územia na ktorom leží sa podieľajú na tom, že patrí medzi najteplejšie a zároveň najsuchšie oblasti Slovenska. Podunajská nížina, na ktorej sa obec  rozprestiera, patrí do teplej klimatickej oblasti s priemerom 50 letných dní ročne.

Poloha obce je veľmi výhodná vzhľadom na to, že obec sa nachádza turisticky vyhľadávanom mieste, v blízkosti okresného mesta, preto je možné ju považovať za obec s veľkým potenciálom rozvoja, rekreácie a agroturistiky.



**História obce**

Dejiny obce ovplyvňovala rieka Váh. Latinské pomenovanie Vagus znamená blúdiaci, nepokojný, čo značí povahu rieky, ktorá často menila svoje koryto, ovplyvňujúc tým veľkosť územia dediny a život ľudí žijúcich na tomto území. V 11. – 12. storočí rieka vytvorila ostrovček, ktorý v písomných prameňoch nazývajú terra Wag. Prvá písomná správa sa zachovala v dodatku zakladajúcej listiny pannonhalmského opátstva z roku 1002, vydanej uhorským kráľom Štefanom I. V roku 1093 za panovania Svätého Ladislava o tomto území zaznamenali, že má dobrý ovocný sad, 2 jazerá, les, šesť kaplniek a sedem mlynov. Pádu tatárskych hôrd sa stala obeťou aj naša obec. Belo IV. po odchode Tatárov poveril nitrianskeho biskupa Albensa, aby vyhotovil inventár pannonhalmského opátstva. V tomto súpise sa spomínajú aj mená poddajníkov ako: Omoch, Hozug, Cheme, Leurinc. O našej obci je záznam ako o farnosti svätej Alžbety, čiže „Eclessia in honorem betae Elisabeth” V roku 1252 kráľ Belo IV. daroval dedinu novozaloženému Turčianskemu prepošstvu. Po Moháčskej bitke naša obec ostala súčasťou Maďarského kráľovstva. V súpise kláštora pod Znievom z roku 1570 je obec spomenutá ako Kyralfalva. Počas nadvlády Turkov obec patrila k novozámockému vilajetu. Tureckí vymáhači daní obec spomínajú ako Királ Falva. V listine z roku 1661 Provetus Ecclesiae et Parochiae Sellyensis post ejectionem paereticorum anno 1661 consignati, sú v 2. bode opísané práva a cirkevné povinnosti cechov. Cechy boli povinné zúčastniť sa so svojimi zástavami na nasledujúcich procesiách: „na krížové dni ide procesia do Kráľovej nad Váhom, kde je malá sv. omša a kázeň”. Podľa súpisu z roku 1715 žilo v dedine 19 rodín, a na Váhu fungovali tri vodné mlyny. Na Váhu fungovalo čoraz viac mlynov, v roku 1871 už v nich pracovalo 29 mlynárov a 19 pomocníkov. Povodne častokrát spôsobili nevyčísliteľné škody na životoch a na majetkoch. Hrádze sa začali budovať v roku 1888. V roku 1918 bola obec pripojená k Československu. Obec sa úradne volala Vágkiráľfa, potom od roku 1928 Kráľová nad Váhom.

**Obyvateľstvo obce**

V Obci Kráľová nad Váhom podľa posledných údajov k 31. 12. 2017 býva 1806 obyvateľov. Štatistické údaje o vývoji počtu obyvateľov nám ukazujú že nárast obyvateľstva sa mení rozvojom hospodárstva v regióne a v poslednej dobe badať postupný nárast počtu obyvateľstva. Podrobný vývoj obyvateľov obce ukazuje tabuľka č. 1.

Tabuľka č. 1: Vývoj počtu obyvateľov obce

|  |  |  |  |  |  |
| --- | --- | --- | --- | --- | --- |
| **Rok** | **k 31.12.** | **narodených** | **zomretých** | **prisťahovaných** | **odsťahovaných** |
| **2007** | 1577 | 13 | 21 | 81 | 25 |
| **2008** | 1625 | 5 | 12 | 50 | 25 |
| **2009** | 1655 | 16 | 21 | 75 | 25 |
| **2010** | 1702 | 15 | 17 | 37 | 30 |
| **2011** | 1705 | 14 | 19 | 59 | 27 |
| **2012** | 1732 | 14 | 25 | 31 | 31 |
| **2013** | 1721 | 11 | 20 | 43 | 18 |
| **2014** | 1737 | 12 | 21 | 65 | 41 |
| **2015** | 1752 | 17 | 15 | 49 | 29 |
| **2016** | 1793 | 12 | 24 | 62 | 21 |
| **2017** | 1806 | 12 | 22 | 56 | 29 |

**Zdroj:** vlastný – štatistické údaje z evidencie obyvateľov Obce Kráľová nad Váhom

Podľa Štatistického úradu SR v roku 2013 v obci žilo 1 707 obyvateľov, z toho 883 žien (51,73 %) a 824 mužov (48,27 %). Obyvateľstvo obce je národnostne zmiešané - slovenská národnosť 28,68%, národnosť maďarská 67,95 %, česká 0,41 % a iná nezistená 2,01 %. Rómsku komunitu (0,95 %) je ťažké štatisticky vykázať, nakoľko sa hlási buď slovenskej, alebo inej národnosti.

Tabuľka č. 2: Veková štruktúra obyvateľstva

|  |  |  |  |  |
| --- | --- | --- | --- | --- |
| **Vekové zastúpenie** | **Počet**  **r. 2011** | **v %** | **Počet**  **r. 2013** | **v %** |
| **Predproduktívny vek 0 – 14 rokov** | 220 | 13,01 | 230 | 13,47 |
| **Produktívny vek 15 – 59 rokov** | 1119 | 66,17 | 1072 | 62,80 |
| **Poproduktívny vek 60 a viac rokov** | 352 | 20,82 | 405 | 23,73 |
| **Spolu:** | 1691 | 100 | 1707 | 100 |

**Zdroj:** Štatistický úrad SR

Keď porovnáme vekovú štruktúru obyvateľstva v obci za posledné roky tak vidíme, že obyvateľstvo začalo starnúť. Štatistické údaje a hlavne index starnutia nám ukazuje, že je prestarnuté kvôli nárastu obyvateľstva začalo mladnúť, ale v posledných časoch trend sa otočil a obec stále viac prepadáva do negatívnych čísiel.

Miera ekonomickej aktivity v obci je okolo 52 %. Časť obyvateľstva je napojená na štátne sociálne dávky. Narastá skupina občanov, ktorí nevedia hospodáriť s finančnými prostriedkami. Vyše 78 % ekonomicky aktívnych obyvateľov odchádza za prácou mimo obce. Chýbajú možnosti zamestnávať obyvateľov s najnižším vzdelaním.

Tabuľka č. 3: Index starnutia obyvateľov obce

|  |  |  |  |  |
| --- | --- | --- | --- | --- |
| **Rok** | **1991** | **2001** | **2011** | **2013** |
| **Počet obyvateľov** | 1552 | 1531 | 1691 | 1707 |
| **Index starnutia** | 140,81 | 192,45 | 175,55 | 176,09 |

**Zdroj:** Štatistický úrad SR

Vplyv demografického vývoja na vekové zloženie obyvateľstva v sledovaných skupinách sa od celorepublikového priemeru veľmi neodlišuje. Vekové zloženie obyvateľstva SR sa za posledných 10 rokov sa zmenilo, proces starnutia sa zintenzívnil.

Štruktúra obyvateľstva obce v dôsledku stagnácie počtu obyvateľov predproduktívnom veku oproti stálej prevahe poproduktívneho obyvateľstva v blízkej budúcnosti prinesie demografický problém v sociálnej starostlivosti obyvateľstva. Jediná pomoc by bola nárast počtu obyvateľstva o mladé rodiny.

Kvôli permanentnej prevahe poproduktívneho obyvateľstva treba uvažovať o doplnení vhodnej formy poskytovania sociálnej služby v obci. Vhodnou alternatívou do budúcna môže byť zabezpečenie permanentnej opatrovateľskej služby, stravovania a je potrebné preskúmať možnosti vytvorenia ambulantnej, alebo pobytovej sociálnej služby, zreteľom na zotrvanie prijímateľov v domácom prostredí. Vytvoriť podmienky pre plnohodnotný spoločenský a kultúrny rozvoj cieľovej skupiny. Nakoľko finančné možnosti obce sú obmedzené, obec podporuje prípadnú snahu subjektov poskytujúce sociálne služby, vytvorenie sociálneho zariadenia v regióne.

**Nezamestnanosť**

Obec nemá evidenciu o zamestnaní svojich občanov. K dispozícii sú iba údaje z Úradu práce, sociálnych vecí a rodiny, ktorý vedie evidenciu uchádzačov o zamestnanie (tento údaj však nezahŕňa celkový počet nezamestnaných, z dôvodu chýbajúcich údajov o dobrovoľne nezamestnaných). Skrytú nezamestnanosť, t. j. nezamestnanosť ľudí, ktorí nie sú evidovaní ako uchádzač o zamestnanie, alebo boli z evidencie z rôznych dôvodov vyradení, nie je možné zistiť. Taktiež počet evidovaných nezamestnaných uchádzačov o zamestnanie nekorešponduje s počtom občanov nachádzajúcich sa v hmotnej núdzi.

Najmenšie šance umiestniť sa na trhu práce majú hlavne starší občania nad 50 rokov, taktiež absolventi škôl, občania so zmenenou pracovnou schopnosťou, občania s nízkou úrovňou vzdelania a dlhodobo nezamestnaní. Kým pre starších ľudí je typické, že nie sú schopní pružne reagovať na zmenu trhu práce, absolventi škôl majú problém nájsť si svoje prvé zamestnanie kvôli nedostatočnej praxi.

Z dostupných informácií bol zostavený prehľad o miere  nezamestnaných :

Rok: Miera nezamestnaných:

2001 9,54 %

2011 8,35 %

2015 8,16 %

2016 7,94 %

Zdroj: ÚPSVaR

Uvedené údaje odzrkadľujú na jednej strane pozitívny, že región drží nezamestnanosť na nižšej úrovni ako je slovenský priemer, ale na druhej strane badať odliv obyvateľstva za prácou z územia. Vyše 78 % ekonomicky aktívnych obyvateľov odchádza za prácou mimo obce. Počet uchádzačov sa bude pravdepodobne ešte zvyšovať z dôvodu redukovania prevádzok nielen v obci, ale aj v širokom okolí. V dôsledku tejto skutočnosti obec zaznamenáva nepriaznivý trend vo vývoji ekonomiky a preto by mal podporovať aktivity podnikateľského sektora pri vytvorení nových pracovných miest.

**Školstvo, kultúra, šport, zdravotníctvo**

Školská výchova podľa dostupných údajov sa traduje z druhej polovice 18. storočia, ako cirkevná škola. Edukáciu a vzdelávanie v obci zabezpečujú školské zariadenia: materská škola, základná škola a základná škola s vyučovacím jazykom maďarským.

Pre deti predškolského veku je zabezpečená celodenná starostlivosť v obci. Materskú školu navštevuje 42 deti vo veku od 3 - do 6 rokov. V materskej škole pracujú kvalifikovaní pedagogickí zamestnanci, ktorí pripravujú pre deti bohatý edukačný program. Budova materskej školy je umiestnená v areály s dostatkom zelene, ideálne pre celodenný pobyt detí. Deti majú zabezpečenú teplú stravu.

V obci fungujú dve základné školy I. stupňa. Základné školy boli odovzdané do zriaďovateľskej právomoci obce v roku 2002. Oficiálne názvy škôl: Základná škola Kráľová nad Váhom a Základná škola s vyučovacím jazykom maďarským – Alapiskola, Kráľová nad Váhom. Výchovno-vzdelávací proces prebieha na základe platných učebných osnov a štandardov jednotlivých predmetov na I. stupni, podľa základného variantu a štátneho vzdelávacieho programu I. stupňa základnej školy ISCED1. II. stupeň základnej školy žiaci navštevujú v Šali a v Galante. Prevádzka škôl je jednozmenná, popoludní prebieha výchovno-vzdelávacia činnosť,  záujmová činnosť a organizované aktivity rôzneho charakteru v oddelení ŠKD. Žiaci majú zabezpečenú teplú stravu zo Školskej jedálne pri MŠ v Kráľovej nad Váhom. Školy využívajú internet, informačné a komunikačné technológie. Školy sa úspešne uchádzajú o rôzne projekty na získanie finančných prostriedkov na zvýšenie kvality výchovy, čo sa odzrkadľuje na úspešnosti žiakov na rôznych súťažiach a olympiádach. Základné školy navštevuje 44 detí. Zo sociálneho hľadiska existencia pedagogického dozoru v obci kladne vplýva na dospievajúcu mládež.

Spoločenský život v obci je aktívny, na ktorom sa zúčastnia všetky vekové kategórie. Na uskutočňovanie rôznych obecných, kultúrnych a športových podujatí sú vytvorené ideálne podmienky – kultúrny dom, knižnica, klub dôchodcov, v športovom areály: futbalové ihrisko, viacúčelové ihrisko a detské ihrisko.

V obci fungujú spoločenské organizácie: ZO CSEMADOK, Neskrotní komedianti (I.E.T.) - Féktelen komédiások (I.E.T.), Detský folklórny súbor Muskátlis, OZ KiKE, OZ VILLA REGIS, Poľovnícke združenie Priehrada, FC Kráľová nad Váhom.

Obec informuje obyvateľstvo a širokú verejnosť prostredníctvom internetovej stránky obce: [www.kralovanadvahom.sk](http://www.kralovanadvahom.sk) a cez SMS-info.

V obci sa nenachádza zdravotné stredisko s lekárňou. Obyvatelia obce využívajú služby zdravotných zariadení v Šali, Galante, Nitre, Nových Zámkoch po prípade v Bratislave.

**Sociálne znevýhodnené skupiny**

Sociálne znevýhodnené skupiny v obci môžeme rozdeliť na:

1. seniori
2. nezamestnaní
3. deti, mládež a rodiny v riziku sociálneho vylúčenia
4. nezamestnaní a zamestnanci s nízkym vzdelaním
5. uchádzači o zamestnanie so zdravotným postihnutím
6. občania so sociálnymi a spoločenskými problémami.

Cieľovým zameraním sociálnej práce je nielen jednotlivec, ale najmä skupina, komunita a sociálne prejavy, ktoré sa ich týkajú. Ide o subjekt, ktorý je definovaný spoločným znakom odvodeným od sociálneho znevýhodnenia, t. j. od znaku, ktorý ho posúva do polohy závislosti na iných osobách, alebo na štátnych opatreniach. Celkový počet obyvateľov komunity má trvale zvyšujúcu tendenciu, tento vývoj z dlhodobého hľadiska môže pôsobiť problémovo aj na oblasť sociálnych služieb.

Veková štruktúra, ktorá je súčasnosti relatívne stabilizovaná, má vzhľadom k vysokému rastu indexu starnutia a indexu ekonomickej závislosti jednoznačnú tendenciu ďalšieho a trvalého nárastu poproduktívnej kategórie populácie v komunite, čo je vo väzbe na ďalšie skutočnosti významným faktorom a indikátorom pre plánovanie sociálnych služieb, pri ktorých je nevyhnutné venovať vzrastajúcu pozornosť práve tejto vekovej kategórií, nakoľko starnutie nie je možné žiadnym spôsobom zastaviť.

Obec sa v rámci svojich možností snaží kompenzovať určité sociálne znevýhodnenie.

***Seniori***

Túto skupinu je možné charakterizovať týmito spoločnými prejavmi:

* predlžovanie individuálneho aj priemerného veku,
* nárast miery chorobnosti, a tým aj závislosti na sociálnej pomoci,
* vdovstvo – skôr, či neskôr strata životného partnera a s tým súvisiace sociálne a ekonomické zmeny,
* stále existujúci využiteľný potenciál jedincov k aktivitám vo svoj prospech aj v prospech komunity.

Identifikácia problémov:

* + chýba vyhľadávacia činnosť občanov odkázaných na sociálnu pomoc,
  + zvýšený počet osamelých seniorov so zdravotnými problémami,
  + je málo informácii o poskytovateľoch sociálnych služieb,
  + nie je vyriešená bezbariérovosť v obci,
  + chýba sociálna služba v zariadení.

Podľa údajov ŠÚ SR máme k dispozícii tieto údaje:

|  |  |  |  |  |
| --- | --- | --- | --- | --- |
| Rok | Počet obyvateľov | V predprodukt. veku/% | V produkt.veku/% | V poprodukt. veku/% |
| 2010 | 1725 | 216/12,52 | 1110/64,35 | 399/23,13 |
| 2011 | 1701 | 229/13,46 | 1070/62,90 | 402/23,63 |
| 2013 | 1707 | 230/13,47 | 1072/62,80 | 405/23,73 |

Zdroj: statistics.sk

Občania nad 60 rokov tvoria vyše 23 % z celkového počtu obyvateľov, to znamená, že ide o skupinu odkázanú alebo perspektívne odkázanú na sociálne služby. Keď porovnáme jednotlivé roky, tak vidíme, že podiel ľudí poproduktívneho veku má narastajúcu tendenciu. Podľa prepočtov bude opatrovateľskú službu v blízkej budúcnosti permanentne potrebovať 10 – 12 obyvateľov a umiestnenie v sociálnom zariadení 7 osôb.

Obec Kráľová nad Váhom vytvára technické a materiálne podmienky na činnosť:

* *Klub dôchodcov* – organizuje pre seniorov kultúrno-spoločenské aktivity.
* *Terénna opatrovateľská služba* - opatrovateľská služba je starostlivosť v domácom prostredí. Zatiaľ je to jediná forma terénnych sociálnych služieb v komunite obce pre kategóriu seniorov. Obsah a rozsah ich poskytovania je prevažne zameraný na samotnú a limitovane chápanú opatrovateľskú službu poskytovanú len v časovo úzko vymedzenom rozsahu, ktorý dovoľuje vykonávať len vlastné úkony pomoci a ošetrovateľských činností. Celodenné poskytovanie opatrovateľskej služby v súčasnosti je v prevádzke pre 14 prijímateľov sociálnej služby. Opatrovatelia vlastnia certifikát. Vlastná legislatíva na poskytovanie sociálnej služby na území Obce Kráľová nad Váhom je vypracovaná a schválená obecným zastupiteľstvom – VZN č. 3/2016. Táto služba je zapísaná do Registra poskytovateľov sociálnych služieb Nitrianskeho samosprávneho kraja, Obcou Kráľová nad Váhom.
* V obci chýba *jedáleň pre dôchodcov* – stravovanie v prípade potreby občan vie zabezpečiť od registrovaného dodávateľa. Postup a podmienky pri poskytovaní stravovania dôchodcom a zdravotne postihnutým občanom v obci nie sú upravené Zásadami alebo VZN.

Služby určené seniorom sú poskytované občanom, ktorí dosiahli vek rozhodný pre priznanie starobného dôchodku a ocitli sa v situácií vyžadujúcej podporu komunity na základe zdravotného a sociálneho posudku.

***V tejto oblasti je potrebné vypracovať a vyriešiť nasledovné:***

* VZN alebo zásady, ktorým sa určuje postup pri poskytovaní stravovania dôchodcom a zdravotne postihnutým občanom v obci.
* Preskúmať možnosť a potrebu poskytovania ambulantnej sociálnej služby, alebo sociálnej služby v zariadení opatrovateľskej služby.
* Založiť miestnu organizáciu zdravotne postihnutých a v spolupráci obcou vyriešiť bezbariérovosť v obci na základe vyhlášky Ministerstva životného prostredia SR č. 532/2002, ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie.

## Nezamestnaní a zamestnanci s nízkym vzdelaním

Identifikácia problémov

* skupina občanov stratila záujem o prácu a zamestnanie,
* chýbajú možnosti zamestnať obyvateľov s nízkym vzdelaním,
* chýba systém motivácie a sprevádzania pre rozvoj zamestnanosti – agentúra podporovaného zamestnávania, príležitostných prác, podporovanej práce,
* narastá skupina občanov, ktorí nevedia hospodáriť s finančnými prostriedkami,
* nie je vybudované prepojenie a presun informácií medzi občanmi, samosprávou odborníkmi, ÚPSVaR.

V spolupráci s ÚPSVaR Šaľa obec v prípade potreby organizuje verejnoprospešné práce - menšie obecné služby. Vo väčšine prípadov by sa jedná o najodkázanejšie skupiny občanov. Aktivačné práce sa vykonávajú v súlade so zákonom 5/2004 Z. z. o službách zamestnanosti. Zároveň obec podľa zákona 369/1990 Z. z. o obecnom zriadení má možnosť uzatvárať Dohodu o podmienkach vykonávania menších obecných služieb pre obec s uchádzačmi o zamestnanie, ktorí nespĺňali podmienky na podpísanie dohody s ÚPSVaR. V rámci tejto činnosti podporuje udržiavanie pracovných návykov u osôb, ktoré majú problém uplatniť sa na trhu práce. Dlhodobo nezamestnaní občania sa stávajú čoraz väčším problémom. Najčastejším dôvodom dlhodobého zotrvávania v režime nezamestnanosti je ich nedostatočné, alebo minimálne vzdelanie a nízka zručnosť pre potreby trhu práce. Túto skupinu nezamestnaných charakterizuje predčasné ukončenie vzdelania, nevyhovujúca kvalifikácia z pohľadu ponuky voľných pracovných miest, strata pracovných návykov a motivácia pracovať, čím sa stavajú neuplatniteľným na trhu práce. Obec má záujem pomôcť svojim občanom v hmotnej núdzi zamestnať sa. Cieľom zámeru je zlepšenie pracovných návykov, zlepšenie životných podmienok znevýhodnených uchádzačov o zamestnanie a zotrvanie v pracovnom procese aj po skončení doby poskytovania príspevku. Pre občana je to okrem finančného aj morálne ocenenie, že je užitočný a má možnosť zaradiť sa do kolektívu. Nezanedbateľná je aj možnosť vylepšiť si rodinný rozpočet. U dlhodobo nezamestnaných klesá s časom aj sebavedomie a tým aj schopnosť prezentovať sa pred potenciálnym zamestnávateľom.

*Podprogram Aktivačné služby* – *Malé obecné služby* sa týka aktivít v obci, údržbu verejných priestranstiev, obecných budov, zberu separovaného odpadu v obci, prostredníctvom nezamestnaných občanov pracujúcich v obci v rámci aktivačných prác a zamestnaných v spolupráci s úradom práce. Momentálne tento program obec nezrealizuje. Na dobrovoľných službách sa nezúčastní nikto z obyvateľov obce. Financie v prípade potreby sú zabezpečené z ÚPSVaR Šaľa.

ÚPSVaR organizovaním rekvalifikačných kurzov sa snaží podporovať proces poklesu nezamestnanosti tak, aby spĺňali požiadavky budúcich zamestnávateľov a zároveň uchádzačov o zamestnanie.

***V tejto oblasti treba vypracovať a vyriešiť nasledovné:***

* Pomoc pri rekvalifikácií

***Deti, mládež a rodiny v riziku sociálneho vylúčenia***

Identifikácia problému

* chýba vyhľadávacia činnosť sociálne slabších rodín s deťmi, ktoré potrebujú pomoc,
* deti zo sociálne slabších rodín majú stravovacie problémy,
* nevhodné trávenie voľného času,
* rodiny s deťmi sú často na hranici životného minima,
* chýba miestna legislatíva.

Mládež v obci je organizovaná. Miesto na aktívne využívanie voľného času sa nachádza v kultúrnom dome, v športovom areáli a v prírode okolo obce. V obci je možnosť športového vyžitia mládeže na vysokej úrovni.

Hlavnou úlohou Obce Kráľová nad Váhom je udržiavať, podporovať a rozvíjať kultúrne a duchovné hodnoty, starať sa o národné kultúrne dedičstvo, rozvíjať miestne a celonárodné hodnoty/tradície a podieľať sa na vytváraní nových, podporovať a rozvíjať na dobrovoľnej báze tvorivé záujmovo-umelecké, vzdelávacie a voľno časové aktivity jednotlivcov i rôznych skupín obyvateľstva.

Výborná je vzájomná spolupráca obce so školskými zariadeniami. Deti sa aktívne zapájajú do podujatí organizovaných obcou, napr.: Deň dôchodcov, Deň matiek, rôzne slávnosti. Pre deti sú organizované: fašiangový karneval, Deň detí, Mikuláš ...

Obec nemá vypracovanú vlastnú legislatívu na podporu detí zo sociálne slabších rodín. Zásady poskytovania finančnej podpory pri stravovaní sociálne odkázaných detí v školskej jedálni v prípade potreby je riešené s prostredníctvom ÚPSVaR. V súčasnosti sa poskytuje dotácia pre 5 deti na podporu výchovy k stravovacím návykom dieťaťa ohrozeného sociálnym vylúčením. Výška podpory je od 0,88 € do 1,00 € denne na stravníka.

Obec neposkytuje príspevok dobrým študentom. Na konci školského roka najlepší žiaci sú odmenený vecnými darmi v škole.

Sociálne služby vo vzťahu k predmetnej cieľovej skupine je potrebné prioritne orientovať na ohrozené rodiny, rodiny v kríze a mladých ľudí.

*Ohrozená rodina* - rodina, ktorá pod vplyvom vonkajších a vnútorných faktorov sa ocitla v situácií, ktorá ju ohrozuje. Najčastejšie ide o:

* neadekvátne rodičovské postoje, hodnoty, vzory a zručností,
* strata bývania, resp. rodina žije len v sociálnej ubytovni a nedisponuje priestormi vhodnými na bývanie,
* užívanie alkoholu, alebo iných návykových látok,
* náhle životné zmeny, alebo iné stresové situácie,
* upadanie prostredia, v ktorom rodina žije,
* chudoba, sociálne vylúčenie.

Pri ohrozenej rodine sa nemusí nevyhnutne vyskytnúť problémové - neželané správanie, ktoré by priamo ohrozilo dieťa, alebo iného člena rodiny. Dlhodobým neriešením krízovej situácie dochádza k rozkladu rodiny, v konečnom dôsledku až odlúčenie detí od rodičov na základe rozhodnutia súdu.

Obec momentálne nemá umiestnené deti v náhradnej rodinnej starostlivosti, reedukačnom zariadení a ani v detskom domove. Obec nemá vypracovanú vlastnú legislatívu ohľadne sociálnoprávnej ochrany a sociálnej kurately na sanáciu krízovej situácií v rodine a na ochranu práv a právom chránených záujmov detí.

Obec poskytuje pomoc v naliehavých prípadoch, ak je život dieťaťa ohrozený, alebo je ohrozený jeho psychosomatický vývoj. V zmysle zákona č. 36/2005 Z. z. o rodine a zákona č. 305/2005 Z. z. o sociálnoprávnej ochrane detí a sociálnej kuratele, ktorý dal obciam a mestám nové kompetencie a povinnosti, je potrebné sa zaoberať predchádzaniu patologických javov. Úlohou obce je ochrana detí pred týraním, zneužívaním a zanedbaním výchovy a výživy zo strany rodičov.

**V tejto oblasti je potrebné vypracovať a schváliť:**

* VZN, ktorým sa určuje postup pri poskytovaní finančných príspevkov obcou na vykonávanie opatrení sociálnoprávnej ochrany detí a sociálnej kurately.

***Zdravotne postihnutí*** – skupina občanov, ktorej sociálne problémy vznikajú ako následok ich zdravotného postihnutia, ktoré sú buď vrodené, alebo získané úrazom, či chorobou počas ontogenézy.

Z kriteriálneho hľadiska charakteru postihnutia rozdeľujeme občanov so zdravotným postihnutím do 5 základných kategórii:

* mentálne a psychické postihnutia,
* zmyslové postihnutia,
* postihnutia pohybového aparátu,
* kombinované postihnutia,
* ostatné postihnutia ( mnohé majú charakter civilizačných ochorení).

Každá z uvedených kategórii postihnutí má rozdielne dopady na sociálne následky postihnutia a tým aj na špecifické potreby a formy pomoci spoločnosti pri ich uspokojovaní. Zákon o sociálnych službách venuje dostatočný priestor v oblasti poskytovania sociálnych služieb čo sa týka sortimentu ich druhov ako aj foriem poskytovania.

Mimo oblasť sociálnych služieb je najdôležitejším právnym predpisom v novej legislatíve podpora sociálneho začlenenia fyzických osôb s ťažkým zdravotným postihnutím do spoločnosti. V spolupráci s ÚPVSaR je možnosť vytvorenia chránenej dielni pre zamestnanie zdravotne postihnutej osoby.

Identifikácia problému

* chýba vyhľadávacia činnosť občanov so zdravotnými problémami, ťažko zdravotne postihnutých,
* je málo informácii o poskytovateľoch sociálnych služieb,
* nie je vybudované prepojenie a presun informácií medzi občanmi, samosprávou a úradmi,
* chýba možnosť zamestnať zdravotne postihnuté osoby,
* nie je celoplošne vyriešená bezbariérovosť v obci.

Zároveň je potrebné zvyšovanie informovanosti o možnosti zamestnávania sociálne vylúčených občanov v podnikateľskom sektore.

V obci nie je registrovaná miestna organizácia postihnutých osôb. Kvôli adresnosti pri riešení problémov zdravotne postihnutých, bolo by vhodné riešiť potreby zdravotne postihnutých osôb s miestnou organizáciou v obci.

Obec prispieva na čiastočnú úhradu nákladov stravy pre seniorov a zdravotne postihnutých. Postup a podmienky pri poskytovaní stravovania dôchodcom a zdravotne postihnutým občanom v obci sú upravené uznesením obecného zastupiteľstva.

Bezbariérovosť v obci je riešená čiastočne.

**V tejto oblasti je potrebné vypracovať a vyriešiť nasledovné:**

* VZN alebo zásady, ktorým sa určuje postup pri poskytovaní stravovania dôchodcom a zdravotne postihnutým občanom v obci.
* Preskúmať možnosť a potrebu založenia miestnej organizácie zdravotne postihnutých osôb a poskytovania prepravnej služby.
* V spolupráci MO zdravotne postihnutých a na základe vyhlášky Ministerstva životného prostredia SR č. 532/2002, ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie treba vyriešiť bezbariérovosť v obci.

***Občania so sociálnymi a spoločenskými problémami***

Svojím zložením ide o najrôznorodejšiu sociálnu skupinu, preto aj potreby, prístupy, formy a nástroje sociálnej pomoci vo vzťahu k tejto sociálnej skupine sú veľmi rôznorodé. K tejto sociálnej skupine zaraďujeme:

* občanov bez prístrešia
* občania prepustení z výkonu trestu odňatia slobody a z ústavu na výkon väzby
* dlhodobo nezamestnaní občania
* občania spoločensky neprispôsobiví
* závislí občania
* rómska komunita

Vzhľadom k rôznorodosti skupiny, neexistencii štatistických údajov v požadovanej štruktúre a skladbe, je možné počet skupín, a zvlášť v niektorých jej kategórii, len odhadnúť. Táto skupina potenciálnych klientov si vyžaduje osobitnú pozornosť, analýzu a prístup. Táto skupina ľudí patrí medzi najviac ohrozené sociálnou inklúziou. Ich sociálnu situáciu už dlhodobo determinuje vysoká miera dlhodobej nezamestnanosti, závislosť na dávkach sociálneho systému, nízka úroveň vzdelania a bývania, nezodpovedný prístup k životu, požívanie návykových látok vo zvýšenej miere. Treba podotknúť, že dlhodobé sociálne dávky a príspevky udržiavajú ľudí v pasivite, nevplývajú na ľudí motivačne, aby zmenili svoju sociálnu a životnú situáciu.

Obec v rámci svojich možností podporuje ich začlenenie do spoločnosti. Treba zvážiť možnosť vytvorenia osobitného príjemcu dávky v hmotnej núdzi, aby sa dávky sociálneho systému využívali na ten účel, na ktorý sú poskytované štátom. Vyhľadávanie, nápravné a rehabilitačné postupy na dosiahnutie pozitívnej zmeny spadajú pod kompetencie samosprávy, aby mohli v spolupráci s rodinou zabezpečiť základné životné podmienky. V samospráve nie je dostatok finančných prostriedkov na sociálnu prevenciu.

Identifikácia problému:

* chýba vyhľadávacia činnosť občanov odkázaných na pomoc,
* chýbajú preventívne sociálne opatrenia a financie,
* narastá skupina občanov, ktorí nevedia hospodáriť s finančnými prostriedkami,
* skupina občanov stratila záujem o prácu a zamestnanie,
* informácie o možnostiach sociálnej pomoci nie sú dostatočné a na požadovanej úrovni,
* nárast násilia v rodinách spojené so závislosťou na alkohole a drogách,
* pasivita občanov riešiť veci verejne,
* narastá vandalizmus.

**V tejto oblasti je potrebné vypracovať a vyriešiť nasledovné:**

* preskúmať možnosť a potrebu poskytovania sociálnej služby v komunitnom centre a terénnej sociálnej práce,
* vybaviť potravinovú pomoc pre sociálne odkázaných a dôchodcom s nízkymi príjmami.

1. **Analýza stavu poskytovaných sociálnych služieb**

Pre analýzy sociálnych potrieb obcí, a regiónov (ďalej len územné celky) sa používajú rôzne označenia. V osemdesiatych rokoch 20. storočia bol všeobecne zavedený pojem sociálna analýza. Slúžila ako podklad pre územné sociálne plánovanie. V polovici deväťdesiatych rokov SOCIOKLUB vypracoval metodiku socio-demografickej analýzy vybavenosti územných celkov službami sociálnej starostlivosti (Obce, města, regióny a sociální služby, Praha, 1997).

Metóda analýzy umožňuje porovnať predpokladanú potrebu sociálnych služieb s existujúcimi službami pre identifikované skupiny občanov a určiť:

* dostatkovosť/nedostatkovosť jednotlivých druhov a typov sociálnych služieb,
* proporcionálnosť/vyváženosť rozloženia sociálnych služieb.

Podľa metodiky vypracovanej SOCIOKLUBOM pri určovaní potrieb sociálnych služieb vo väzbe na mieru závislosti a veku osôb by sa malo pri posudzovaní vybavenosti sociálnymi službami pre 1000 osôb nad 65 rokov uvažovať sa nasledovnou potrebou sociálnych služieb:

* 4-5% obyvateľov nad 65 rokov bude potrebovať služby v zariadeniach, čo predstavuje 45 miest na 1000 obyvateľov, z toho:
* 70 % v zariadení pre seniorov, ( špecializovanom zariadení ) t. j. 32 miest,
* 30 % v zariadení opatrovateľskej služby, t. j. 13 miest,
* 6-7% bude potrebovať opatrovateľskú službu, čo predstavuje 65 opatrovaných na 1000 obyvateľov. Aktuálna potreba obyvateľov obce je ovplyvnená viacerými faktormi – spolužitie v rodine, ekonomický status a pod. Z tohto dôvodu je počet „žiadateľov“ o sociálnu službu vyšší.

Sociálna infraštruktúra je určená na uspokojovanie potrieb obyvateľstva. Jej rozmiestňovanie je spojené so štruktúrou osídlenia ako aj veľkosťou obce. Zmenou spoločensko-ekonomického systému došlo k prerozdeleniu zdrojov a financovanie sociálnej infraštruktúry medzi štátnu správu, miestnu a regionálnu samosprávu a súkromný sektor.

V obci nepôsobí sociálne zariadenie, v ktorom je možné zabezpečiť sociálnu službu odkázaným. Najbližšie zariadenie s pobytovou formou sa nachádza v Šali a v Galante, kde je možnosť zabezpečiť potrebné sociálne služby v zariadení.

Terénna opatrovateľská služba je v prevádzke, ale je značne preťažená. Sociálne služby pre túto sociálnu skupinu v súčasnosti zabezpečuje aj rodina s využitím ďalších systémov sociálneho zabezpečenia a pomoci cez dávky z ÚPSVaR.

Koordinácia sociálnej služby pre obec je riešená kumulovanou funkciou sociálneho pracovníka – na posúdenie problému fyzickej osoby, rodiny alebo komunity, poskytnutie základných informácií o možnostiach riešenia problému a podľa potreby odporúčanie a sprostredkovanie ďalšej odbornej pomoci. Čiastočne supluje prácu terénneho pracovníka na vyhľadávanie a evidenciu občanov odkázaných na sociálnu službu.

V obci nie je registrovaná miestna organizácia zdravotne postihnutých osôb.

V poslednej dobe zbadať ťažkosti s umiestnením odkázaných na pomoc v zariadeniach. Je nevyhnutné vytvorenie sociálneho zariadenia pre potreby obce a regiónu v spolupráci s VÚC, regionálnym združením obcí, alebo s tretím sektorom, nakoľko za niekoľko rokov kvôli prestarnutiu obyvateľstva vznikne problém so sociálnymi službami v obci ako aj v regióne. Obec by mala podporovať aktivity subjektov na vytvorenie sociálneho zariadenia pre potreby obce a regiónu.

Vo výhľadovom pláne je zabezpečenie permanentného poskytovania opatrovateľskej služby a stravovania, zreteľom na zotrvanie prijímateľov v domácom prostredí, k vytvoreniu podmienok pre plnohodnotný spoločenský a kultúrny rozvoj cieľovej skupiny. Kvôli veľkosti poproduktívneho obyvateľstva a preťaženosti terénnej opatrovateľskej služby, treba preskúmať možnosť, a potrebu poskytovania ambulantnej sociálnej služby dennom stacionári, alebo sociálnej služby v zariadení opatrovateľskej služby spojenú s prepravnou službou. Tieto formy sociálnej služby rešpektujú najviac súkromie, nevytrhávajú občanov z ich prirodzeného prostredia a umožňujú im väčšiu spoluprácu s rodinou a komunitou, čím je možné výrazne prispieť ku kvalitnému prežitiu života seniora.

Obec poskytuje najmä tieto sociálne služby:

* terénna opatrovateľská služba,
* dohľad nad nesvojprávnymi občanmi (spolupráca s okresným súdom),
* funkcia osobitného príjemcu sociálnych dávok,
* návštevy jubilujúcich starších občanov ,
* stretnutia dôchodcov,
* pomoc v krízových situáciách (živelná pohroma, rodinná tragédia....),
* poskytovanie finančnej podpory odkázaným (jednorazová sociálna dávka).

Zodpovednosť obcí za uspokojovanie sociálnych služieb občanov nie je chápaná tak, že obec je povinná zriadiť všetky sociálne služby vlastnými silami, ale ide o to, aby potrebné sociálne služby boli občanom dostupné.

1. **Analýza požiadaviek prijímateľov sociálnych služieb**

Obec Kráľová nad Váhom v budúcnosti môže počíta s nárastom počtu obyvateľov v kategórii predproduktívneho len v prípade celkového nárastu počtu obyvateľstva. Je potrebné počítať s celoslovenskou tendenciou starnutia populácie a čoraz väčšími požiadavkami na sociálne služby najmä pre občanov v poproduktívnom veku. Štatistické údaje nám ukazujú, že podiel ľudí poproduktívnom veku má narastajúcu tendenciu. Z toho vyplýva, že jedine nárast počtu obyvateľstva o mladé rodiny môže udržiavať index starnutia (IS) v želateľných medziach.

Podľa údajov ŠÚ SR máme k dispozícii tieto údaje:

|  |  |  |  |  |
| --- | --- | --- | --- | --- |
| Rok/počet obyvateľov | Predproduktívnom veku/% | Produktívnom veku/% | Poproduktívnom veku/% | Index starnutia |
| 2001/1531 | 212/13,85 | 911/59,50 | 408/26,65 | 192,45 |
| 2010/1725 | 216/12,52 | 1110/64,35 | 399/23,13 | 184,72 |
| 2011/1701 | 229/13,46 | 1070/62,90 | 402/23,63 | 175,55 |
| 2013/1707 | 230/13,47 | 1072/62,80 | 405/23,73 | 176,09 |

Základné sociálne služby podľa potrieb obyvateľov obce sú zabezpečené. Podľa prieskumu potrieb a požiadaviek s ohľadom na budúce potreby by bolo vhodné sa orientovať na:

* rozšírenie formy sociálnych služieb podľa konkrétnych požiadaviek na zabezpečenie:
* poskytovanie sociálnej služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu, dovŕšenia dôchodkového veku,
* terénne sociálne služby,
* rozšírenie bytovej výstavby – podpora opráv existujúcich obydlí,
* vyriešiť bezbariérovosť v obci,
* zabezpečenie poskytovania sociálnej služby v zariadení,
* vypracovať a schváliť chýbajúcu miestnu legislatívu v oblasti sociálnych služieb,
* zabezpečiť možnosť stravovania odkázaných osôb,
* zabezpečenie, rozšírenie terénnej opatrovateľskej služby,
* podpora vytvorenia sociálneho zariadenia pre potreby obce a regiónu,
* podpora vytvorenia prepravnej služby.

**Základné sociálne skupiny v obci môžeme rozdeliť do troch kategórií:**

* CS 1 - seniori a zdravotne postihnutí (ich problémy súvisia hlavne so zhoršením zdravotného stavu, mobility a potreby pomoci druhej osoby/ asistencie,
* CS 2 - rodiny s deťmi a mládežou (problémy cieľovej skupiny súvisia s nárastom sociálno-patologických javov v rodine a s nedostatkom možností na spoločné trávenie voľného času,
* CS 3 – osoby v nepriaznivej sociálnej situácii, príslušníci marginalizovanej komunity, ktorí sú ohrození sociálnym vylúčením (ich problémy súvisia s ohrozením sociálnou vylúčením a neschopnosťou začleniť sa do spoločnosti).

1. **SWOT analýza v sociálnej oblasti**

SWOT analýza je jedným zo základných nástrojov strategického plánovania a rozvoja. Používaná sa na hodnotenie silných a slabých stránok, príležitostí a hrozieb, ktoré spočívajú v danom projekte, pláne, ktorého výsledkom je realizácia konkrétneho cieľa.

Základom SWOT analýzy je jasne definovaný jej cieľ a postup krokov, ktoré to majú zabezpečiť. Ak je cieľ jasne definovaný, SWOT analýza sa môže použiť ako manažérska podpora k dosiahnutiu tohoto cieľa:

*Silné stránky (Strenghts)* – interné (vnútorné) atribúty (vlastnosti) organizácie, ktoré jej môžu napomôcť k dosiahnutiu cieľa,

*Slabé stránky (Weaknesses)* – interné (vnútorné) atribúty (vlastnosti) organizácie, ktoré sťažujú dosiahnutie cieľa,

*Príležitosti (Opportunities)* – externé podmienky, ktoré môžu dopomôcť organizácii k dosiahnutiu cieľa,

*Ohrozenia (Threats)* – externé podmienky, ktoré môžu sťažiť dosiahnutie cieľa.

*Silné stránky:*

* záujem obce na poskytovaní a rozširovaní sociálnych služieb,
* existencia sociálnej služby – opatrovateľská služba,
* existencia priestorov na poskytovanie nových služieb,
* existencia a fungovanie organizácií a spolkov pre jednotlivé cieľové skupiny,
* existencia školských zariadení,
* vlastná legislatívna činnosť samosprávnych orgánov umožňujúca úpravu niektorých oblastí sociálnych služieb podľa špecifických potrieb a podmienok komunity,
* pokoj vidieckeho prostredia,
* blízkosť turisticky atraktívneho miesta,
* existencia infraštruktúry na voľnočasové aktivity,
* udržiavané staré zvyky a tradície obce,
* existencia komisie pre veci sociálne,
* skúsenosti s poskytovaním sociálnej služby,
* relatívne nízka nezamestnanosť v obci.

*Slabé stránky:*

* nedostatočne zabezpečená kontinuita sociálnej a zdravotnej starostlivosti pri dlhodobej odkázanosti na pomoc inej osoby,
* nepostačujúci počet kvalifikovaných zamestnancov, ktorí zabezpečujú poskytovanie sociálnych služieb,
* nedostatočná podpora tvorby pracovných miest pre uchádzačov o zamestnanie v oblasti sociálnych služieb,
* migrácia kvalifikovanej pracovnej sily za prácou do zahraničia,
* migrácia mladej generácie,
* nepriaznivý demografický vývoj, vysoký index starnutia - nárast počtu seniorov a zdravotne postihnutých osôb,
* nedostatok finančných prostriedkov na rozširovanie rozsahu a druhu sociálnych služieb,
* nedostatočná informovanosť verejnosti a zapojenie komunity (dobrovoľníkov) do komunitne poskytovaných sociálnych služieb,
* v obci nie je komplexne vyriešená bezbariérovosť,
* absencia miestnej organizácie zdravotne postihnutých,
* absencia sociálnych zariadení v obci – denný stacionár, zariadenie pre seniorov,
* absencia zdravotného strediska,
* absencia miestnej legislatívy.

*Príležitosti:*

* zvyšovanie zodpovednosti obce za riešenie lokálnych problémov,
* cielenie opatrení podľa miestnych potrieb,
* rozvoj svojpomocného riešenia miestnych problémov,
* rozširovanie spolupráce samosprávy a regionálnych združení obcí,
* práca s verejnosťou za účelom zvyšovania zodpovednosti a aktívnej účasti pri riešení životných situácií,
* podpora a rozvoj dobrovoľníctva,
* ďalšie vzdelávanie personálu poskytujúceho sociálne služby,
* vzdelanie a rekvalifikácie dospelých občanov použiteľných pre trh práce,
* preventívne programy pre občanov so závislosťami,
* využívanie ITK a nových technológií v sociálnych službách, vznik nových sociálnych služieb poskytovaných komunitou,
* možnosť získania finančných prostriedkov zo štrukturálnych fondov EÚ a iných zdrojov,
* podpora procesu deinštitucionalizácie,
* využívanie budov patriacich obci pre rozvoj sociálnych služieb,
* v dlhodobom časovom horizonte zriadiť nové zariadenia poskytujúce sociálne služby:
  + - zriadenie denného stacionára,
    - zriadenie pobytových zariadení
* ponuka priestoru pre neverejných poskytovateľov sociálnych služieb.

*Ohrozenia:*

* rozpad spoločenských, komunitných a rodinných vzťahov,
* odliv kvalifikovaných odborníkov zo sociálnej sféry do iných odvetví,
* nefunkčnosť systému sociálnych služieb z dôvodu nedostatočného realizovania kompetencií,
* nedostatok finančných prostriedkov na samosprávnej úrovni na výkon kompetencií obce, v tom aj na zabezpečenie sociálnych služieb,
* riziko nesúladu plánovania financovania sociálnych služieb s potrebami obyvateľov,
* z dôvodu zvyšovania nákladovosti služieb riziko zvyšovania úhrad a riziko znižovania kvality,
* postoje a predsudky zo strany zamestnávateľov pri poskytovaní pracovných príležitostí znevýhodneným sociálnym skupinám komunity,
* predsudky v rodinách, stereotypné vnímanie istých skupín obyvateľstva,
* zvyšujúci sa počet občanov odkázaných na sociálne služby,
* nízke príjmy seniorov im neumožnia platiť za služby,
* zlyhávanie osobnej zodpovednosti za vlastný život a absencia aktívneho prístupu k riešeniu vlastnej životnej situácie,
* zvyšovanie segregácie a chudoby,

Vyhodnotením pôsobiacich faktorov je zrejmé, že existuje nerovnováha v pomere rozsahu silných stránok k prvkom a javom, ktoré pôsobia ako slabé stránky. Počet a hlavne pôsobenie slabých stránok je prevahe nad silnými. Z uvedeného vyplýva, že v prípade, ak by tento stav v spoločnosti pretrvával a neriešil by sa, mohli by nastať negatívne javy ako:

* vznik a narastanie sociálneho napätia v komunite obce,
* pokles súčasnej úrovne už poskytovaných sociálnych služieb.

1. **Ciele a priority komunitného plánu sociálnych služieb**

Hlavným cieľom komunitného plánovania sociálnych služieb je rozšírenie už fungujúcich sociálnych služieb v obci a doplnenie o služby, o ktoré je dopyt zo strany obyvateľov obce. Východiskovým dokumentom pre plánovanie, rozvoj a financovanie služieb vrátane sociálnych služieb na území obce je Program hospodárskeho a sociálneho rozvoja Obce Kráľová nad Váhom a Akčný plán Miestnej akčnej skupiny (MAS) Dolné Považie na roky 2014 – 2020.

Národné priority rozvoja sociálnych služieb sa orientujú na tieto základné oblasti:

* podpora zotrvania klienta v prirodzenom prostredí, rozvojom terénnych sociálnych služieb,
* rozvoj ambulantných a pobytových sociálnych služieb v zariadení s denným a týždenným pobytom,
* zvýšenie kvality a humanizácia poskytovaných sociálnych služieb prostredníctvom rekonštrukcie, rozširovania, modernizácie a budovania zariadení sociálnych služieb,
* vzdelávanie zamestnancov v oblasti sociálnych služieb.

Obec Kráľová nad Váhom sa snaží napĺňať tieto priority nasledovne:

* zabezpečiť podporu opatrovateľskej služby u občanov, ktorí sú na tento druh sociálnej služby odkázaní so zreteľom na ich zotrvanie v domácom prostredí,
* spolupracovať s najbližšími a akreditovanými zariadeniami v prípade potreby zabezpečiť poskytovanie sociálnej služby v zariadení,
* zabezpečiť možnosť poskytovania stravovania starších a odkázaných osôb,
* preskúmať možnosť vytvorenia osobitného príjemcu dávky v hmotnej núdzi pre občanov so sociálnymi a spoločenskými problémami, aby sa dávky sociálneho systému využívali na ten účel, na ktorý sú poskytované štátom,
* aktivitami podporiť spoločensky neprispôsobivých obyvateľov na začlenenia do spoločenského života v obci,
* podporiť poskytovanie sociálnej služby v zariadení pre potreby obce,
* podporiť vytvorenie sociálneho zariadenia pre potreby obce,
* vyriešiť bezbariérovosť v obci
* vypracovať a schváliť VZN a zásady finančnej podpory v oblasti sociálnych služieb,
* podporiť bytovú výstavbu a obnovu bytového fondu v obci pre mladú generáciu.

Na dosiahnutie cieľov je potrebné využívať koordinovaný postup všetkých poskytovateľov sociálnych služieb, s efektívnym využitím ich súčasných personálnych a finančných kapacít. Zamerať sa na získanie všetkých dostupných finančných zdrojov, vrátene prehodnotenia priorít obecného rozpočtu smerom k navýšeniu v oblasti sociálnych služieb.

Nadväznosti na priority v rozvojom pláne obce a na zámery akčného plánu sme stanovili priority KPSS, ktorý ho dopĺňa podľa cieľových skupín:

|  |
| --- |
| ***CS 1 - Seniori a osoby so zdravotným postihnutím*** |
| ***Vízia*** -zlepšená dostupnosť sociálnych služieb a vytvorenie siete zariadení sociálnych služieb pre seniorov. Osoby so zdravotným postihnutím žijúce v obci sú v čo najväčšej miere samostatné a nezávislé, je podporovaná ich snaha zamestnať sa a pracovať, vzdelávať sa a aktívne využívať voľný čas. |
| ***Hlavný cieľ*** *-* zvýšiť kvalitu života seniorov a osôb so zdravotným postihnutím žijúcich na území obce. |

***Špecifický cieľ 1.1****:* - zlepšiť dostupnosť služieb a zvýšiť kvalitu, rozsah sociálnych služieb pre cieľovú skupinu, rozvíjať terénne, ambulantné a pobytové sociálne služby.

***Opatrenie 1.1.1.*** *- Zriadiť centrum komplexných služieb pre seniorov a osoby so zdravotným postihnutím.*

***Aktivity:***

* vypracovať analýzu potrieb seniorov a osôb so zdravotným postihnutím, vytvárať nové služby na základe identifikovaných potrieb,
* zistiť priestorové, technické, personálne možnosti, prevádzkové náklady, v prípade potreby vypracovať projekt a projektovú dokumentáciu,
* nadviazať spoluprácu s VÚC a ďalšími poskytovateľmi sociálnych služieb,
* vybudovať zariadenie komplexných služieb (zariadenie opatrovateľskej služby, poradenstvo, denný stacionár, prepravná služba, doplnkové služby).

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** rozpočetobce, granty, dotácie

***Opatrenie 1.1.2. -*** *Zabezpečiť poskytovanie opatrovateľskej služby aj po 15. 00 hodine a počas víkendov*

***Aktivity:***

* zistiť potrebu rozšírenia poskytovania opatrovateľskej služby,
* posilniť kapacitne počet opatrovateliek,
* zabezpečiť vedenie agendy na obecnom úrade

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** v závislosti od počtu novoprijatých opatrovateliek a záujmu

***Opatrenie 1.1.3.*** *- Zriadiť denný stacionár pre osoby so zdravotným postihnutím*

***Aktivity:***

* zistiť potrebu, záujem seniorov a osôb so zdravotným postihnutím o túto sociálnu službu,
* zistiť priestorové, technické, personálne možnosti a prevádzkové náklady (najefektívnejšia alternatíva je zriadiť denný stacionár ako súčasť iného zariadenia sociálnych služieb),
* vypracovať projekt, projektovú dokumentáciu na úpravu, resp. rekonštrukciu priestorov,
* zabezpečiť prevádzku denného stacionára.

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** dotácie, granty, sponzori, rozpočet obce

***Opatrenie 1.1.4.*** *- Zriadiť prepravnú službu v Obci Kráľová nad Váhom*

***Aktivity:***

* zabezpečiť prevádzku prepravnej služby (materiálne zabezpečenie, prevádzkové náklady).

**Zodpovednosť:** Obec Kráľová nad Váhom

**Časový plán**: 2018 - 2028

**Zdroj financovania:** dotácie a rozpočet obce

***Opatrenie 1.1.5.*** *- Poskytovanie stravovacej služby pre cieľovú skupinu*

***Aktivity:***

* monitoring záujmu o dovoz stravy,
* nadviazať spoluprácu s vývarovňou, alebo jedálňou na území resp. v blízkom okolí,
* zabezpečiť rozvoz stravy pre seniorov a pre osoby so zdravotným postihnutím.

**Zodpovednosť:** Obec Kráľová nad Váhom, neverejní poskytovatelia sociálnych služieb z blízkeho okolia

**Časový plán:** podľa záujmu o zabezpečenie služby

**Zdroj financovania:** klienti, spolufinancovanie

***Opatrenie 1.1.6.*** *- Pokračovať v uplatňovaní systému odstraňovania architektonických bariér v obci*

***Aktivity:***

* pokračovať v debarierizácii kľúčových verejných priestranstiev a obecných komunikácií,
* vytvoriť bezbariérový prístup do verejných, kultúrnych a iných inštitúcií v obci

**Zodpovednosť**: Obec Kráľová nad Váhom

**Časový plán:** 2018 - 2028

**Zdroj financovania:** dotácie, fondy EÚ, rozpočet obce, prevádzkovatelia služieb v obci

***Opatrenie 1.1.7.*** *– Rozšíriť existujúcu ponuku klubovej, záujmovej a kultúrnej činnosti seniorov.*

***Aktivity:***

* rozšíriť spektrum voľnočasových a klubových aktivít pre seniorov

**Zodpovednosť:** Obec Kráľová nad Váhom

**Časový plán:** 2018- 2028

**Zdroj financovania:** rozpočet Obce Kráľová nad Váhom

**CS 2 – Rodiny s deťmi a mládežou**

***Vízia:*** rodiny s deťmi a mládežou sú hodnotou do budúcnosti. V prípade ohrozenia je rodina, člen rodiny komplexne, profesionálne a citovo podporovaná.

***Hlavný cieľ:*** - vytvoriť podmienky pre nezávislý život rodín s deťmi

**Špecifický cieľ 2.1.** - vytvoriť, rozvíjať terénne, ambulantné sociálne služby pre rodiny s deťmi a mládežou.

***Opatrenie 2.1.1. -*** *realizovať terénnu sociálnu prácu a poradenské služby pre rodiny v krízovej situácii.*

***Aktivity:***

* zriadiť terénnu sociálnu prácu aj pre rodiny v kríze,
* nadviazať a zintenzívniť spoluprácu terénnych sociálnych pracovníkov s poskytovateľmi sociálnych služieb pre rodinu.

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** rozpočet obce, mimorozpočtové financovanie – zdroje EÚ, dotácie a granty

***Opatrenie 2.1.2. -*** *zabezpečiť ochranu ohrozených rodín, detí a mládeže v obci a vybudovať systém podpory rodín v kríze*

***Aktivity:***

* zabezpečiť v spolupráci s neverejnými poskytovateľmi sociálnych služieb z blízkeho okolia podmienky pre poskytovanie sociálneho, psychologického, právneho poradenstva, sprievodcovský servis.

**Zodpovednosť:** Obec Kráľová nad Váhom, neverejní poskytovatelia sociálnych služieb

**Časový plán:** 2018- 2028

**Zdroj financovania:** rozpočet Obce Kráľová nad Váhom

***Opatrenie 2.1.3. -*** *zriadiť nízkoprahové denné centrum pre rodinu ako súčasť denného centra pre seniorov*

***Aktivity:***

* vytipovať priestor (alternatíva – možnosť zriadiť denné centrum pre rodinu v rámci denného centra pre seniorov ),
* v prípade potreby vypracovať projekt, projektovú dokumentáciu a zrekonštruovať priestory,
* zabezpečiť prevádzku, personálne a materiálno-technické vybavenie denného centra.

**Zodpovednosť:** Obec Kráľová nad Váhom, neverejní poskytovatelia sociálnych služieb

**Časový plán:** 2018 - 2028

**Zdroj financovania:** rozpočet Obce Kráľová nad Váhom, dotácie, granty, zdroje EÚ

***Opatrenie 2.1.4. -*** *realizovať efektívnu prevenciu v rodinách****.***

***Aktivity:***

* programy zamerané na výchovu, osvetu, výchova k rodičovstvu, partnerské vzťahy,
* rozšíriť spektrum podporných aktivít pre rodiny, voľnočasových aktivít a klubovej činnosti,
* realizovať prázdninové aktivity – denné tábory počas prázdnin pre deti zo sociálne znevýhodneného prostredia,

zlepšiť spoluprácu rodičov s učiteľmi, výchovnými poradcami na ZŠ a poskytovateľmi sociálnych služieb – realizácia preventívnych programov.

**Zodpovednosť:** Obec Kráľová nad Váhom, základné školy na území obce

**Časový plán:** 2018 - 2028

**Zdroj financovania:** dotácie, grantové zdroje

**Špecifický cieľ 2.2. -** zlepšenie dostupnosti samostatného bývania mladých rodín v obecných nájomných bytoch.

***Opatrenie 2.2.1. -*** *Podporovať dostupnosť samostatného bývania pre mladé rodiny.*

***Aktivity:***

* zabezpečiť výstavbu obecných nájomných bytov,
* zabezpečiť výhodnejšie podmienky pre prideľovanie nájomných bytov mladým rodinám

**Zodpovednosť:** Obec Kráľová nad Váhom

**Časový plán:** 2016 - 2026

**Zdroj financovania:** rozpočet Obce Kráľová nad Váhom, Štátny fond rozvoja bývania

**CS 3 – osoby v nepriaznivej sociálnej situácií, príslušníci marginalizovanej komunity, ktorí sú ohrození sociálnym vylúčením**

***Vízia:*** v obci vytvoriť systém sociálnych služieb, ktorý bude napomáhať zabezpečiť základné životné potreby a prispeje k zvýšeniu sociálnej začlenenosti cieľových skupín.

***Hlavný cieľ:*** rozšíriť a skvalitniť sociálne služby na zabezpečenie samostatného života cieľových skupín.

**Špecifický cieľ 3.1.** – rozšíriť a skvalitniť terénne a ambulantné sociálne služby pre ľudí v nepriaznivej sociálnej situácií

***Opatrenie 3.1.1. -*** *zabezpečiť terénnu sociálnu prácu pre cieľovú skupiny*

***Aktivity:***

* rozšíriť dostatočne odborné personálne kapacity pre terénnu sociálnu prácu,
* v prípade potreby zabezpečiť personálne kapacity, technické zabezpečenie poskytovanej asistenčnej a sprievodcovskej služby,
* denné poskytovanie asistenčnej a sprievodcovskej služby prostredníctvom terénnej sociálnej práce.

**Zodpovednosť**: Obec Kráľová nad Váhom, terénni sociálni pracovníci,

**Časový plán**: 2018- 2028

**Zdroj financovania:** štrukturálne fondy EÚ

***Opatrenie 3.1.2.*** *- zabezpečiť zriadenie komunitného centra*

***Aktivity:***

* pripraviť projektovú dokumentáciu na výstavbu komunitného centra
* zabezpečiť výstavbu komunitného centra
* zabezpečiť materiálne a personálne vybavenie komunitného centra

**Zodpovednosť**: Obec Kráľová nad Váhom

**Časový plán**: 2018 - 2028

**Zdroj financovania:** štrukturálne fondy EÚ

**Špecifický cieľ 3.2.** - vytvoriť systém adresnej a stupňovitej sociálnej pomoci marginalizovanej komunity.

***Opatrenie 3.2.1.*** *- vybudovať nízkoštandardné byty pre marginalizovanú komunitu.*

***Aktivity:***

* vytypovať lokalitu a vypracovať projektovú dokumentáciu
* vybudovať nízkoštandardné byty na území obce
* získať príspevok zo Štátneho fondu rozvoja bývania

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** rozpočet Obce Kráľová nad Váhom, príspevok Štátneho fondu rozvoja bývania

***Opatrenie 3.2.2.*** *- zabezpečiť prístup k sociálnym službám pre všetkých príslušníkov marginalizovanej komunity.*

***Aktivity:***

* zamestnať odborníkov v jednotlivých oblastiach – sociálna oblasť, zdravotníctvo, právne služby, bytová problematika, vzdelávanie, školstvo,
* zabezpečiť podporné služby pre marginalizovanú komunitu

**Zodpovednosť:** Obec Kráľová nad Váhom

**Časový plán:** 2018 - 2028

**Zdroj financovania:** rozpočetObce Kráľová nad Váhom, dotačné zdroje

**Špecifický cieľ 3.3.** - zlepšiť podmienky pre vzdelávanie a prístup na trh práce pre príslušníkov marginalizovanej komunity v obci.

***Opatrenie 3.3.1.*** *- pokračovať a zlepšiť predškolskú prípravu pre deti marginalizovanej komunity pred nástupom do základnej školy.*

***Aktivity:***

* podporovať zriadenie nultých ročníkov v miestnych základných školách,
* pokračovať v predškolskej príprave detí marginalizovanej komunity v materskej škole,
* zvýšiť záujem rodičov o predškolskú prípravu,
* kapacitne rozšíriť materskú školu,
* realizovať špeciálne programy zamerané na zlepšenie pripravenosti žiakov na vstup do základnej školy,
* vytvoriť špeciálne programy na zlepšenie sociálnych, komunikačných a jazykových zručností detí v materskej škole a v základných školách.

**Zodpovednosť:** Obec Kráľová nad Váhom

**Časový plán:** 2018 – 2028

**Zdroj financovania:** rozpočet Obce Kráľová nad Váhom, dotačné a grantové zdroje, zdroje EÚ

***Opatrenie 3.3.2.*** *- uľahčiť vstup znevýhodneným osobám na trhu práce ich.*

***Aktivity:***

* poskytovať služby o poradenstvo pred vstupom na trh práce,
* realizovať vzdelávacie programy a rekvalifikačné kurzy s prepojením na potreby trhu práce,
* podporovať zriadenie chránených pracovísk,
* zriadiť sociálny podnik v obci

**Zodpovednosť:** Obec Kráľová nad Váhom, ÚPSVaR SR, podnikateľské subjekty v obci

**Časový plán:** 2018 - 2028

**Zdroj financovania:** fondy EÚ, príspevok ÚPSVaR SR

***Opatrenie 3.3.3.*** *- realizovať preventívne programy pre príslušníkov marginalizovanej komunity.*

***Aktivity:***

* motivovať rodičov k zodpovednému rodičovstvu, realizovať vzdelávacie aktivity pre mládež v oblasti plánovaného rodičovstva,
* podporiť programy podporujúce vzájomné spoznávanie a toleranciu medzi minoritou a majoritou,
* realizovať projekty zamerané na propagáciu zdravia a zdravého životného štýlu,
* realizovať preventívne aktivity v oblasti predchádzania chorôb a v oblasti prevencie závislostí,
* realizovať preventívne programy zamerané na prevenciu sociálno-patologického správania.

**Zodpovednosť:** Obec Kráľová nad Váhom, základné školy, materská škola

**Časový plán:** 2018 - 2028

**Zdroj financovania:** dotačné zdroje, granty

***Opatrenie 3.3.4.*** *- vytvoriť podmienky zamestnania pre cieľovú skupinu pre pracovné uplatnenie na trhu práce .*

***Aktivity:***

* podporovať vznik nových pracovných miest pre cieľové skupiny
* realizovať vzdelávacie programy pre cieľovú skupiny,

**Zodpovednosť:** Obec Kráľová nad Váhom, podnikateľské subjekty v obci, ÚPSVaR SR

**Časový plán:** 2018 - 2028

**Zdroj financovania:** dotácie, granty, rozpočet Obce Kráľová nad Váhom, ÚPSVaR SR

1. **Vyhodnocovanie a plnenie komunitného plánu sociálnych služieb**

Vyhodnocovanie plnenia stanovených cieľov a aktivít Komunitného plánu sociálnych služieb bude vykonávané priebežne 1x ročne predložením monitorovacej správy na rokovaní Obecného zastupiteľstva. Výstupy monitoringu budú predložené verejnosti zverejnením v obvyklej forme. KPSS je záväzným pri tvorbe rozpočtu obce a jeho aktivity budú doň premietnuté. Po jeho schválení je základným rozvojovým dokumentom pre obec, ktorého aktivity obec priamo realizuje, alebo vytvára podmienky na ich realizáciu. Je to zároveň rozvojový usmerňujúci dokument pre všetky subjekty realizujúce aktivity na území obce, alebo subjekty, ktoré chcú realizovať činnosti sociálneho rozvoja, napr. podnikateľské odborné organizácie, štátne orgány, mimovládne organizácie. Za monitoring napĺňania priorít KPSS bude zodpovedať Obec Kráľová nad Váhom – starosta obce a obecné zastupiteľstvo.

KPSS je otvoreným dokumentom, preto je ho možné pravidelne aktualizovať. Jeho aktualizácia sa bude vykonávať vždy, pri vzniku objektívnych potrieb zo strany poskytovateľa, alebo prijímateľa a potreby, ktorá bude vyvolaná zmenou rozhodujúcich špecifických miestnych podmienok alebo zmenou legislatívy SR.

Snahou obce je vždy včas a podľa reálnych možností reagovať na vzniknuté situácie a dopyt po službách zo strany občanov v snahe vychádzať v ústrety a snažiť sa vyhovieť ich požiadavkám a podať pomocnú ruku v čase vzniknutého problému. Nie vždy je to, ale zo strany obce možné. Zväčša to vyžaduje veľa energie, práce a času, ale hlavne finančných zdrojov a mnohé závislí i od ponúkaných možností a naplnenia stanovených podmienok s uplatnením všetkých zákonov a aktuálne platnej legislatívy. Obec ako verejný poskytovateľ, má preto i KPSS koncipovaný v zmysle platnej legislatívy SR a v mnohom je závislý od ponúk zo strany verejných výziev štátnych orgánov, nastavených podmienok v ich účasti, ale hlavne od finančného krytia z dôvodu obmedzenia vlastných zdrojov finančného rozpočtu obce a ten sa dotýka i plánovaných výstavieb či rekonštrukcií budov a poskytovania sociálnych služieb, no veríme že v priebehu času sa stanovené priority a plány stanú skutočnou realitou. V súvislosti s tým majú dvere otvorené i neverejní poskytovatelia SS ako Občianske združenia či registrovaný partneri a poskytovatelia sociálnych služieb, ktorí by chceli tieto služby prevádzkovať v našej obci byť ak prospešní širokej verejnosti.

1. **Záver**

Komunitný plán sociálnych služieb Obce Kráľová nad Váhom je výsledkom spolupráce obce, ako poskytovateľa sociálnych služieb, ale i samotných obyvateľov. Je to výsledok celého procesu prípravy, spracovania dokumentu a následného prekovania.

Veríme, že tento dokument bude podkladom ďalšieho prospešného rozvoja našej obce, zvyšovania kvality života jeho obyvateľov, pomôže zabezpečiť práva občanov na sociálne služby, zvýšiť ich kvalitu a dostupnosť pre všetkých bez sociálneho vylúčenia, vytvoriť koordinovanú a účinnú sociálnu sieť pre všetky skupiny obyvateľstva tak, aby sa naplnili všetky naše spoločné ciele.

Dokument bol prerokovaný a schválený Obecným zastupiteľstvom Kráľová nad Váhom dňa: .................

**RNDr. Ferenc Bergendi**

**starosta obce**